Die Fahrt mit dem Dampfwagen

Die Fahrt mit dem Dampfwagen is a Vuag'spül in an Akt vom Johann Nestroy. Des Stückl is 1834 entstaund'n und am 5. Dezemba von dem Joahr ois Vuaspaunn von dem Quodlibet von ana Benefiz-Vuastöllung füa'n Nestroy sein Kolleg'n Wenzel Scholz im Theater an der Wien aufg'füaht wua'n.
A off'nboa necht vom Nestroy in maunche Textteul' g'ändate Verseaun füa Auffüahrungan in dene Joahr' 1840 und 1842 trågt den Tit'l Die zusammengestoppelte Komödie.
Zu dene vom Nestroy vafasst'n Vuag'splüa schau in den Artik'l "Dramatische Quodlibets von Johann Nestroy".
Inhoit.
Da Schlossinschpekta Flachkopf soi a Theatastückl füa sei Heaschåft oaganesian. Weu ea söwa nix davau vasteht, beråt ea si mit aniche von seine Untagewanan und vaspricht dem, dea wås eahm aum best'n hülft, de Haund von seina Tochta Nanette. Dee und da Föasta August san inanaunda valiabt, leida håt owa aa da August ka Auhnung vom Theatabetriab. Da Bediente Johann siacht si söwa ois Fåchmaunn, weu ea füa a Zeit'l beim Theata woa:
 "„[…] ich hab unter der Versenkung das Rad getrieben, folglich kann ich behaupten, daß ich das Theaterwesen von Grund aus kenne.“" (Erste Scene)
Aa da Christoph, da Bua vom Heaschåftskoch, rechn't si guate Meglichkeit'n aus, weu:
 "„[…] ich hab Geld, bin ein hübscher, junger Mann, bin der Sohn vom Koch, bin Offizier, das heißt Hausoffizier, mir ist jeder Vater geneigt.“" (Erste Scene)
De erwoartete Theatag'söllschåft håt untawegs wäahrend ana Wiatshauspaus'n eahnan Daumpfwåg'n vasaamt und nua da Theatadiena Nebel kummt zum Schloss. De Text-Bibliothek von da Trupp'n is vasehentlich vom Haza vom Daumpfwåg'n fåst zua Gänz'n zum Untazind'n vom Kess'l vawend't wua'n – da Flachkopf is vazweiflt, da Johann und da Christoph san råtlos. Geg'n a klan's Göldg'schenk gibt da Nebel in Föasta den Tipp, aus dene Restln von de Text'n afåch a Quodlibet spül'n zum låss'n, da Flachkopf is begeistat und da August eahoit sei Nanette. Da Nebel – g'spült vom Benefiziant'n Scholz – resümiat:
 "„Aus alten Sachen, die Ihnen g’fallen schon habn,"
 "Nimm ich ’s Beste heraus und setz mir was z’samm,"
 "An Geld nimm ich dann zwar nicht ein ganz so viel,"
 "Doch verscherz ich Ihre Huld nicht, und das ist mein Ziel.“" (Dreizehnte Scene)
Da Zwianhändla Werther aus Krems kummt mit sein' Freind Lenzl z'ruck nåch Wean, wo ea sei Geliebte Lottl wieda treff'n wüll:
"„Sollte meiner Liebe Gefahr drohen? sollte sie in den 15 Jahren meiner Abwesenheit eine Meineidige geworden seyn? Ha, dann müßte der Lebensfaden durchschnitten werden, und wenn er von Eisendraht wär'!“"
Da Daumpfwåg'n in Wean.
Da Nestroy håt olladings den Daumpfwåg'n im Tit'l von sein Stückl ois zuasätzlich'n Aunreiz füa an Benefizåbend von sein Kolleg'n Wenzel Scholz vawendt, owa es woa nua „[…] eine unschuldige List, denn es kommt von einem Dampfwagen nicht mehr und nicht weniger vor als die Erwähnung, […]“[5].
Weaksg'schicht'.
A Vualåg' füa'n Nestroy sei Stückl is net g'fund'n wua'n, olladings is des Thema von da Braut ois Preis füa a gelöste Aufgåb' a oide Komödientradeteaun. Da Nestroy håt den Gedaunk'n aa bei "Robert der Teuxel" (1833), "Der Zauberer Sulphurelectrimagneticophosphoratus" (1834) und "Die Papiere des Teufels" (1842) vawend't, in dem Stückl doda håt ea de Situateaun aa no duach's dazuaschreib'n von dem eingebüldet'n Koch ois Neb'nbuhla vom „wiaklich'n“ Liabhåwa vastäakt.
Des Weak woa a Geleg'nheitsoawat zua Einleitung von dem Quodlibet aun dem Benefizåbend, wobei da Scholz off'nboa sicha geh'n håt woi'n, duach sein Freind und Kolleg'n Nestroy an zugkräftich'n Beginn zum hau'm. Zum Problem von dene Scholz’isch'n Benefizvuastöllungan håt da Otto Rommel g'schrieb'n:
 "„Frdr. Kaiser erzählt und viele zeitgenössische Rezensionen bestätigen, daß die Unsitte eingerissen war, die Stücke, welche an Scholz' Benefizabenden gegeben wurden, erbarmungslos auszupfeifen, dem Schauspieler aber zu huldigen. So kam es, daß kein Autor von Ruf mehr ein Stück für Scholz' Benefizabende hergab, und Scholz sich mit dem elendesten Stoppelwerk zufrieden geben mußte.“"
Da Nestroy håt außa dem doda, schreibt da Rommel, nua no zwaa soichane Vuag'spüla g'schrieb'n, nämli des vaschollane "Die Ereignisse im Gasthofe" (1842) und "Die dramatischen Zimmerherrn" (1843). Zum Quodlibet söwa håt da Rommel g'mant, da Nestroy hättat in dene "Zwölf schlafenden Jungfrauen" de Figua vom Käsperle/Hymen so guat aug'legt, dass in da "Wiener Theaterzeitung" vom Adolf Bäuerle aum 9. Dezemba 1834 (Jg. 27, Nr. 244, S. 976) dazua zum les'n woa:
 "„[…] daß auf Augenblicke das Bedauern schweigt, das jeder Gebildete darüber empfinden muß, daß seit einiger Zeit auf einer Bühne wie dieser in längst verschollenen Produkten dieser Charakter wieder erscheint.“"
Da Franz H. Mautner håt des Vuag'spül ois "„einen harmlosen, theatralischen Scherz voll Spott über das Theaterhandwerk“" beschrieb'n.
Da Johann Nestroy håt den Christoph, da Wenzel Scholz den Theaterdiener Nebel, da Ignaz Stahl den Flachkopf, de Eleonore Condorussi de Nanette geb'n.
Des klane Stückl is fünfmoi nåchanaunda g'spült und aa bei aundare Geleg'nheit'n vawend't wua'n. Aum 30. und 31. Dezemba 1834 håt's ois Einleitung zua "Großen acrobatischen Vorstellung der Familie Knie und Gesellschaft" (des woa da Vualäufa vom Circus Knie) mit an leicht vaändat'n Text heahoit'n miass'n. Zu dera Auffüahrung vom 8. August 1840 håt's a aundas Quodlibet-Programm g'håbt (schau im Kapit'l "Die zusammengestoppelte Komödie"). Im Dezemba 1850 woa's des Vuag'spül füa "mimisch-plastische Bilder in zwei Abtheilungen, von Herrn Professor Keller, ausgeführt von dessen Familie und seinen Mitgliedern des Nationaltheaters in Paris".
Vom Text existiat nua meah de Veaseaun in de "Gesammelten Nestroy-Werken", de wo vom Vinzenz Chiavacci und vom Ludwig Ganghofer aussegeb'n wua'n san, de owa vamutli eh auf'n Origenäutext basia'n. Då is aa da Tit'l "Die Fahrt mit dem Dampfwagen" genaunnt.
Des Quodlibet-Programm.
Füa sei Benefizvuastöllung håt si da Scholz a Quodlibet aus aniche gean gsechanan Textstückl'n – meistn's in ana frei'n Beoawatung – z'saummg'stöllt.
"Die zusammengestoppelte Komödie".
Unta'm Origenäultit'l "„Die zusammengestoppelte Komödie. Vorspiel zur Rechtfertigung des Titels des gleichnamigen Quodlibets von Johann Nestroy“" exestiat a Theatamanuskript – net vom Nestroy söwa g'schrieb'n, zeichn't mit'm Stempel „Calliano“ (da Nauman vom Theatadirekta), sowia dera Inventarnumma „Suppl. Mus. № 23315“ und in Vameak "„Kann gegeben werden“". Des Theatamanuskript is nåch ana zwaamoi korregiat'n Jåhreszoih off'nboa füa Aufführungan im Joahr 1840 vafåsst wua'n. De Tit'ländarung is vamutli drauf z'rückz'füah'n, dass da Daumpfwåg'n – dea wo jå ohnehin net auf de Bühne kummt – sein' Reiz ois Lockmitt'l valua'n g'håbt håt. De Veaseaun is insgesaumt 18-moi aum Theater an der Wien und 13-moi aum Leopoldstädter Theater aufg'füaht wua'n, und zwoa fåst ununtabroch'n vom 8. August bis zum 19. Septemba 1840.
Vom Nestroy seina eiganan Haund exestiat nua meah a Entwuaf zua 1. Szene (mit da "Werther-Parodie").
De Textändarungan san bei de gleichbliabanan Stückl'n nua Klanichkeit'n, aniche Tit'ln san vaändat wua'n, aniche neuch dazuakumma.
Zeidungskritik.
De Reakteaunan auf des Stückl aun sich und den Åb'nd im Gaunz'n woa'n net b'sundas positiv. Neb'n dene scho ob'n g'schriebanan Publikumsreakteaunan bei de Benefizvuastöllungan vom Wenzel Scholz woa's aa de Schwäch' vom Vuag'spül, de kritisiat wua'n ie.
Ohg'sech'n von dene eh scho zitiat'n Sätz' aus dera "Wiener Theaterzeitung" vom 9. Dezemba 1834 woa de Kritik wia so oft in Nestroy geg'nübwa duachaus freindli:
 "„Die Einleitung des Quodlibets geschah durch eine kleine Posse, von Hrn. Nestroy zu diesem Zweck verfaßt, welche sehr beifällig aufgenommen ward, und auch wirklich recht komische Momente, besonders in dem Spiele des Verfassers als Koch zeigte. […] Das Quodlibet selbst fand keine so günstige Aufnahme.“"
Aundas "Der Wanderer" vom 7. Dezemba (Nr. 341), dea wo kuaz und bündich g'maant håt:
 "„Die einleitende Posse enthält einige stark aufgetragene Drollerien, die ihre Wirkung nicht verfehlten. Aber die Erwartung auf das Bessere, das nun kommen sollte, wurde ziemlich getäuscht.“"
In Nestroy sei Dauagegna Franz Wiest håt aum 16. Dezemba im "Sammler" (Nr. 150, S. 602) g'schrieb'n:
 "„Von dieser eigenartigen Posse können wir mit Recht behaupten, daß der Titel eigentlich das Anziehendste für uns gehabt. Dem Verfasser ist über einige Witze, ein neues Liedchen, sonst Couplets genannt, die Behandlung des nicht undankbaren Stoffes in Dampf selbst aufgegangen.“"
Wia scho ob'n zitiat, håt de "Wiener Zeitschrift für Kunst, Literatur, Theater und Mode" vom 13. Dezemba 1834 (Nr. 149, S. 1192) a wengal den hintafotzich'n Tit'l kritisiat und des Vuag'spül ironisch "„soidisant“" g'haß'n.
De "Zusammengestoppelte Komödie" is nåch dera Auffüahrung vom 8. August 1840 ziemli eafoigreich g'wes'n – allani in dem Joahr woa'n 30 Vuastöllungan (17 im Theater an der Wien, 13 im Theater in der Josefstadt). A zweite Serie woa im Dezemba 1850 mit 10 Auffüahrungan, in dene Jahrl'n dazwisch'n und danåch woa'n's duachschnittlich zwaa bis sechs Vuastöllungan. Ois Lück'nfülla is des Weak bis zum Nestroy sein Tod im Programm blieb'n. In da "Wiener Theaterzeitung" håt da Joseph Tuvora – dea wo in Nestroy oft unhamli kritisch g'sehg'n håt – aum 10. August 1840 (Nr. 191, S. 807) g'schrieb'n:
"„Das Vorspiel selbst ist eine treffliche Guirlande" "dem Ganzen von Nestroys Feder umschlungen, und enthält eine reiche Fülle überraschender Gedankenfunken. Es dreht sich um den Verlust einer Theaterbibliothek, von welcher nur einzelne Bruchstücke, im strengsten Sinne des Wortes abgerissene Scenen, übrig bleiben, welche mit einem materiellen Faden zusammengenäht, und sogestaltig als Quodlibet präpariert werden."“